Իսրայելյան Newpress կայքի «Ամուսնալուծություն և օսմանյան ազգանունի վերականգնում»վերլուծական հոդվածում նշվում է, որ Էրդողանը Իսրայելը «տեռորիստական պետություն» է անվանել զուտ իր քաղաքական վարկանիշի բարձրացման համար և որ ճիշտ պահն է` ճանաչել հայերի Ցեղասպանությունը։ Սակայն, Իսրայելի Էներգետիկայի, ջրամատակարարման և ենթակառուցվածքների նախարար Շտեյնիցն ասում է`չնայած նրան, որ Թուրքիան ողջ արևմտյան աշխարհի համար գլխացավանք է դարձել, այնուամենայնիվ, ոչ մի երկիր, realpolitik-ից ելնելով, չի խզում իր կապերն այդ երկրի հետ։ Նախարարը նշում է, որ Էրդողանի այդ քայլերը պայմանավորված են հունիսի 24-ին Թուրքիայում սպասվող միաժամանակյա խորհրդարանական ու նախագահական ընտրություններով, և պետք չէ շտապել միջպետական հարաբերությունները խզել։ Շտեյնիցը վարում է Իսրայելի և Թուրքիայի միջև կարևոր պայմանագրի շուրջ ընթացող բանակցությունները, որով իսրայելական գազը պետք է մատակարարվի Թուրքիա։